CELEX: 32013R1133
Language: el
Date: 2013-11-07 00:00:00
Title: Εκτελεστικός κανονισμός (ΕΕ) αριθ. 1133/2013 της Επιτροπής, της 7ης Νοεμβρίου 2013 , για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Kaki Ribera del Xúquer (ΠΟΠ)]

13.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 302/22
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1133/2013 ΤΗΣ ΕΠΙΤΡΟΠΉΣ
   της 7ης Νοεμβρίου 2013
   για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Kaki Ribera del Xúquer (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 53 παράγραφος 2 δεύτερο εδάφιο,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Ισπανίας για την έγκριση τροποποίησης των προδιαγραφών της προστατευόμενης ονομασίας προέλευσης «Kaki Ribera del Xúquer», η οποία καταχωρίσθηκε δυνάμει του κανονισμού (ΕΚ) αριθ. 245/2002 της Επιτροπής (2).
            
         
               (2)
            
            
               Η αίτηση έχει στόχο την τροποποίηση των προδιαγραφών για να διασαφηνιστεί η περιγραφή του προϊόντος με την εισαγωγή ορίων μέγιστης αποδεκτής ανοχής για τις ελαφρές ατέλειες της επιδερμίδας που μπορεί να παρουσιάζει το προϊόν.
            
         
               (3)
            
            
               Η Επιτροπή εξέτασε τη σχετική τροποποίηση και κατέληξε στο συμπέρασμα ότι είναι αιτιολογημένη. Δεδομένου ότι η τροποποίηση είναι ήσσονος σημασίας, κατά την έννοια του άρθρου 53 παράγραφος 2 τρίτο εδάφιο του κανονισμού (ΕΕ) αριθ. 1151/2012, η Επιτροπή μπορεί να την εγκρίνει, χωρίς να προσφύγει στη διαδικασία των άρθρων 50 έως 52 του εν λόγω κανονισμού,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές της προστατευόμενης ονομασίας προέλευσης «Kaki Ribera del Xúquer» τροποποιούνται σύμφωνα με το παράρτημα I του παρόντος κανονισμού.
   Άρθρο 2
   Το ενιαίο έγγραφο, που περιλαμβάνει τα κύρια στοιχεία των προδιαγραφών, παρατίθεται στο παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από την ημερομηνία δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Νοεμβρίου 2013.
      
         
            Για την Επιτροπή, εξ ονόματος του Προέδρου,
         Dacian CIOLOȘ
         
            Μέλος της Επιτροπής
         
      
   
   
      (1)  ΕΕ L 343 της 14.12.2012, σ. 1.
   
      (2)  ΕΕ L 39 της 9.2.2002, σ. 12.
   
      ΠΑΡΑΡΤΗΜΑ I
      Εγκρίνεται η ακόλουθη τροποποίηση των προδιαγραφών της προστατευόμενης ονομασίας προέλευσης «Kaki Ribera del Xúquer»:
      Το τμήμα της περιγραφής του προϊόντος, το οποίο αναφέρεται στις ατέλειες που μπορεί να παρουσιάζει το προϊόν, έχει ως ακολούθως:
      «Η σάρκα των καρπών δεν πρέπει να φέρει βλάβες, ενώ γίνονται αποδεκτές ελαφρές ατέλειες της επιδερμίδας που δεν διακυβεύουν τη γενική κατάσταση του προϊόντος, την ποιότητά του, τη διατήρηση και την παρουσίασή του στη συσκευασία, εντός των ακόλουθων ορίων:
      
                  —
               
               
                  μέγιστη συνολική επιφάνεια 1 cm2 για τις ατέλειες επιμήκους ή τετραγωνικού σχήματος. Η μέγιστη αποδεκτή ανοχή είναι 2 cm2 και δεν μπορεί ποτέ να υπερβαίνει το 20 % του καρπού. Τα πρότυπα ποιότητας του ρυθμιστικού συμβουλίου καθορίζουν, και στις δυο περιπτώσεις, τα διάφορα όρια αναλόγως του τύπου ατέλειας,
               
            
                  —
               
               
                  επιφάνεια που αντιστοιχεί σε κύκλο μέγιστης διαμέτρου 1,5 cm για τις ατέλειες στρογγυλού σχήματος. Η μέγιστη αποδεκτή ανοχή είναι 2,5 cm και δεν μπορεί ποτέ να υπερβαίνει το 20 % του καρπού. Τα πρότυπα ποιότητας του ρυθμιστικού συμβουλίου καθορίζουν, και στις δυο περιπτώσεις, τα διάφορα όρια αναλόγως του τύπου ατέλειας.»
               
            
   
      ΠΑΡΑΡΤΗΜΑ II
      
         ΕΝΟΠΟΙΗΜΕΝΟ ΕΝΙΑΙΟ ΕΓΓΡΑΦΟ
      
      Κανονισμός (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1)
      
      
         «KAKI RIBERA DEL XÚQUER»
      
      Αριθ. ΕΚ: ES-PDO-0105-0114 - 1.4.2011
      
         ΠΓΕ ( ) ΠΟΠ (X)
      
      1.   Ονομασία
      
      «Kaki Ribera del Xúquer»
      2.   Κράτος μέλος ή τρίτη χώρα
      
      Ισπανία
      3.   Περιγραφή του γεωργικού προϊόντος ή του τροφίμου
      
      3.1.   Τύπος προϊόντος
      
      
                  Κλάση 1.6.
               
               
                  Φρούτα, λαχανικά και δημητριακά νωπά ή μεταποιημένα
               
            3.2.   Περιγραφή του προϊόντος για το οποίο ισχύει η ονομασία του σημείου 1
      
      Καρπός της ποικιλίας «Rojo Brillante» του φυτού διόσπυρος (Diospyros kaki), που προορίζεται να καταναλωθεί ωμός. Πρόκειται για σαρκώδη καρπό ο οποίος σχηματίζεται συνήθως με παρθενοκαρπία και, ελλείψει επικονίασης, δεν έχει σπέρματα.
      Χαρακτηριστικά των καρπών: χρώμα πορτοκαλοκίτρινο κατά τη συγκομιδή, το οποίο μετατρέπεται σε έντονο κόκκινο κατά την ωρίμαση. Η ημι-προσφυής επιδερμίδα έχει μέτριο πάχος. Η συνεκτική σάρκα είναι χρώματος πορτοκαλοκόκκινου κατά τη συγκομιδή και έπειτα μετατρέπεται σε έντονο κόκκινο κατά την ωρίμαση. Η γεύση, η οποία είναι αρχικά στυφή, γίνεται γλυκιά κατά την ωρίμαση. Ο καρπός έχει σχήμα στρογγυλευμένο σε εγκάρσια τομή και ελαφρώς επίμηκες σε διαμήκη τομή.
      Κατά την αποστολή, οι λωτοί κάκι πρέπει να παρουσιάζονται:
      
                  —
               
               
                  ακέραιοι,
               
            
                  —
               
               
                  με τον κάλυκα και τον ποδίσκο,
               
            
                  —
               
               
                  υγιείς (αποκλείονται οι καρποί με σάρκα που φέρει βλάβες ή σήψη),
               
            
                  —
               
               
                  καθαροί, πρακτικά απαλλαγμένοι από ορατές ξένες ύλες,
               
            
                  —
               
               
                  απαλλαγμένοι από εξωτερική, μη κανονική, υγρασία,
               
            
                  —
               
               
                  απαλλαγμένοι από ξένες οσμές και γεύσεις.
               
            Οι προστατευόμενοι με την ονομασία προέλευσης λωτοί πρέπει να έχουν ελάχιστη διάμετρο 61 mm.
      Η σάρκα των καρπών δεν πρέπει να φέρει βλάβες, ενώ γίνονται αποδεκτές ελαφρές αισθητικές ατέλειες της επιδερμίδας που δεν διακυβεύουν τη γενική κατάσταση του προϊόντος, την ποιότητά του, τη διατήρηση και την παρουσίασή του στη συσκευασία, εντός των ακόλουθων ορίων:
      
                  —
               
               
                  μέγιστη συνολική επιφάνεια 1 cm2 για τις αισθητικές ατέλειες (που δεν έχουν καμία επίπτωση στη σάρκα του καρπού) επιμήκους ή τετραγωνικού σχήματος. Η μέγιστη αποδεκτή ανοχή είναι 2 cm2 και δεν μπορεί ποτέ να υπερβαίνει το 20 % του καρπού. Τα πρότυπα ποιότητας της προστατευόμενης ονομασίας προέλευσης «Kaki Ribera del Xúquer» καθορίζουν, και στις δυο περιπτώσεις, τα διάφορα όρια αναλόγως του τύπου ατέλειας,
               
            
                  —
               
               
                  επιφάνεια που αντιστοιχεί σε κύκλο μέγιστης διαμέτρου 1,5 cm για τις αισθητικές ατέλειες (που δεν έχουν καμία επίπτωση στη σάρκα του καρπού) στρογγυλού σχήματος. Η μέγιστη αποδεκτή ανοχή είναι 2,5 cm και δεν μπορεί ποτέ να υπερβαίνει το 20 % του καρπού. Τα πρότυπα ποιότητας της ονομασίας προέλευσης «Kaki Ribera del Xúquer» καθορίζουν, και στις δυο περιπτώσεις, τα διάφορα όρια αναλόγως του τύπου ατέλειας.
               
            3.3.   Πρώτες ύλες (μόνο για μεταποιημένα προϊόντα)
      
      —
      3.4.   Ζωοτροφές (μόνο για προϊόντα ζωικής προέλευσης)
      
      —
      3.5.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
      
      Όλα τα στάδια της παραγωγής πρέπει να εκτελούνται εντός της οριοθετημένης γεωγραφικής περιοχής.
      3.6.   Ειδικοί κανόνες για τον τεμαχισμό, το τρίψιμο, τη συσκευασία κ.λπ.
      
      —
      3.7.   Ειδικοί κανόνες για την επισήμανση
      
      Οι εμπορικές ετικέτες κάθε εγγεγραμμένης επιχείρησης είναι δυνατόν να ελέγχονται από τον οργανισμό ελέγχου ώστε να διασφαλίζεται η ορθή χρήση της ονομασίας και των λογότυπων της προστατευόμενης ονομασίας προέλευσης. Όλες φέρουν υποχρεωτικά την ένδειξη «denominación de origen protegida “Kaki Ribera del Xúquer” ».
      4.   Συνοπτική οριοθέτηση της γεωγραφικής περιοχής
      
      Η περιοχή παραγωγής περιλαμβάνει τις εκτάσεις που διαθέτουν τις απαιτούμενες ιδιότητες για την καλλιέργεια αυτή στις ακόλουθες κοινότητες της επαρχίας Valencia, στην αυτόνομη κοινότητα της Valencia: Albalat de la Ribera, Alberic, Alcàntera de Xúquer, L'Alcúdia, Alfarp, Algemesí, Alginet, Almussafes, Alzira, Antella, Beneixida, Benicull de Xúquer, Benifaió, Benimodo, Benimuslem, Carcaixent, Cárcer, Carlet, Catadau, Corbera, Cullera, Lènova, Favara, Fortaleny, Gavarda, Guadassuar, Llaurí, Llombai, Manuel, Masalavés, Monserrat, Montroy, La Pobla Llarga, Polinyà de Xúquer, Rafelguaraf, Real de Montroi, Riola, San Juan de Énova, Sellent, Senyera, Sollana, Sueca, Sumacàrcer, Tous, Turís, Villanueva de Castellón.
      Η καλλιέργεια του προϊόντος καλύπτει περίπου 1 300 εκτάρια στην περιοχή αυτή.
      5.   Δεσμός με τη γεωγραφική περιοχή
      
      5.1.   Ιδιαιτερότητα της γεωγραφικής περιοχής
      
      
         Ιστορικός δεσμός
      
      Ο λωτός ή διόσπυρος είναι καρποφόρο δέντρο της οικογένειας των Εβενιδών (Ebenaceae), προερχόμενο από την Κίνα, όπου η καλλιέργειά του ξεκίνησε τον 8ο αιώνα. Κατά το δεύτερο μισό του 19ου αιώνα, η καλλιέργεια του λωτού εισήχθη στην Δυτική Ευρώπη και εμφανίστηκε στην Ισπανία περίπου το 1870. Σήμερα, η εθνική παραγωγή προέρχεται κυρίως από την κοινότητα της Valencia, στην οποία βρίσκεται η προστατευόμενη από την ονομασία προέλευσης «Kaki Ribera del Xúquer» περιοχή, όπου συγκεντρώνεται το 50 % της συνολικής παραγωγής.
      Η ποικιλία «Rojo Brillante» εμφανίστηκε αυθορμήτως κατόπιν της σποράς στα όρια ενός αγροτεμαχίου στην κοινότητα Carlet. Αργότερα, γύρω στο 1960, εμβολιάστηκε η πρώτη ομοιογενής φυτεία στην κοινότητα της Alcudia, γεγονός που άνοιξε τον δρόμο στην ταχεία ανάπτυξη της ποικιλίας στην περιοχή.
      
         Φυσικός δεσμός
      
      Η Ribera del Xúquer είναι μια φυσική περιοχή της επαρχίας Valencia, η οποία περικλείεται από μια μεγάλη κοιλάδα του Τεταρτογενούς ή προσχωσιγενή πεδιάδα που διαρρέεται από τον ποταμό Júcar (Xúquer στην τοπική διάλεκτο της Valencia) και τον παραπόταμό του Magro.
      Ένα μεγάλο τμήμα των καλλιεργούμενων εκτάσεων βρίσκεται στη χαμηλή πεδινή έκταση των οχθών των ποταμών Júcar και Magro. Πρόκειται για πολύ συμπαγή και εύφορα εδάφη, αλλουβιακά, τα οποία έχουν δημιουργηθεί από τις προσχώσεις του ποταμού Júcar και των παραποτάμων του, που ρέουν από την οροσειρά. Από την άλλη πλευρά, στις χαμηλότερες ζώνες των ήπιας κλίσης πλαγιών της κοιλάδας, εμφανίζονται κολλουβιακά εδάφη, ρόδινου χρώματος και χαλαρά, τα οποία ενδείκνυνται για εντατική εκμετάλλευση.
      Το κλίμα της περιοχής είναι ήπιο, με μέση ετήσια θερμοκρασία 17 °C και μέσες θερμοκρασίες 9 έως 10 °C τον Ιανουάριο και 24 έως 25 °C τον Αύγουστο. Οι νεφώσεις είναι αραιές, με μέσο ύψος βροχοπτώσεων 400 έως 500 mm ετησίως. Επιπλέον, οι καλλιέργειες προστατεύονται από τον παγετό χάρη στα περιβάλλοντα όρη, ιδίως στις κοιλάδες των παραποτάμων.
      5.2.   Ιδιοτυπία του προϊόντος
      
      Η ποικιλία «Rojo Brillante» είναι αυτόχθονη ποικιλία της περιοχής, αποτέλεσμα της αυθόρμητης μετάλλαξης μιας άλλης τοπικής ποικιλίας, και συνεπώς είναι πλήρως προσαρμοσμένη στην περιοχή Ribera del Xúquer, όπου η εκμετάλλευση της καλλιέργειας αυτής είναι η βέλτιστη.
      Οι λωτοί που καλλιεργούνται στην προστατευόμενη γεωγραφική περιοχή παρουσιάζουν μεγαλύτερο λόγο ύψος/διάμετρος και έχουν εντονότερα μυτερό σχήμα. Το «Kaki Ribera del Xúquer» διακρίνεται από το μυτερό σχήμα του, το οποίο είναι λίγο πιο επίμηκες από το κανονικό και παρουσιάζει συνεπώς μεγαλύτερο λόγο ύψος/διάμετρο, στοιχείο που προσδίδει στους καρπούς που λαμβάνονται στην προστατευόμενη περιοχή χαρακτηριστικό σχήμα, στο οποίο προστίθεται το μεγαλύτερο μέσο μέγεθος σε σύγκριση με άλλες περιοχές παραγωγής, λόγω της ηπιότητας του κλίματος και της απουσίας ακραίων θερμοκρασιών στην περιοχή.
      Το προϊόν «Kaki Ribera del Xúquer» παρουσιάζει επίσης χαρακτηριστικό έντονο κόκκινο χρώμα και γλυκιά γεύση στην ωρίμαση, που επιτυγχάνεται νωρίτερα χάρη στις συνθήκες που επικρατούν στην περιοχή. Ο καρπός μπορεί επίσης να συγκομιστεί πριν φθάσει σε ωρίμαση, η δε τεχνική απομάκρυνσης της δριμύτητας επιτρέπει να διατίθεται το προϊόν στο εμπόριο όταν η σάρκα του είναι σφικτή, πολύ γλυκιά και παρουσιάζει την τυπική γεύση των λωτών που παράγονται στην περιοχή Ribera del Xúquer.
      5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)
      
      Η περιοχή Ribera del Xúquer χαρακτηρίζεται ως το λίκνο του λωτού «Rojo Brillante», καθώς η ποικιλία αυτή εμφανίστηκε στη συγκεκριμένη περιοχή, μετά από αυθόρμητη μετάλλαξη· σήμερα είναι εδραιωμένη στην περιοχή και στην αγορά.
      Οι εδαφοκλιματικές ιδιαιτερότητες της οριοθετημένης γεωγραφικής περιοχής αντανακλώνται στα χαρακτηριστικά του συγκεκριμένου λωτού.
      Ο συνδυασμός του ήπιου κλίματος, λόγω της γειτνίασης με τη Μεσόγειο Θάλασσα, και των προσχωσιγενών εδαφών καλλιέργειας, λόγω της παρουσίας των ποταμών Júcar και Magro που περιβάλλουν την περιοχή, έχει προσδώσει στο προϊόν «Kaki Ribera del Xúquer» τα κυριότερα διακριτικά χαρακτηριστικά του, δηλαδή σχήμα εντονότερα μυτερό, που σημαίνει μεγαλύτερο λόγο ύψος/διάμετρος, καθώς και μεγαλύτερο μέγεθος και ιδιαίτερο χρωματισμό όταν το προϊόν είναι ώριμο.
      
         Παραπομπή στη δημοσίευση των προδιαγραφών
      
      [Άρθρο 5 παράγραφος 7 του κανονισμού (ΕΚ) αριθ. 510/2006]
      http://www.agricultura.gva.es/documents/170659/179611/030712+Pliego+de+condiciones+kaki+def.pdf/b354d4a8-425e-40fa-8e8b-0ae6d3588fe6
      
         (1)  ΕΕ L 93 της 31.3.2006, σ. 12. Αντικαταστάθηκε από τον κανονισμό (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).